ועדת הכלכלה, כנסת 19, פרוטוקול מספר 269, 2014-05-20 15:15

יצחק וקנין: אני מבקש לפתוח את ישיבת הוועדה בנושא תקנות הטיס (רישיונות לעובדי טיס) (תיקון), התשע"ד-2014.

יצחק וקנין: גיורא רום, רצית לומר כמה מילים.

<גיורא רום: קודם כול, אני רוצה לומר משהו שהוא קצה הזנב של הישיבה הקודמת.

<גיורא רום: אני רוצה שתדע, כבוד היושב-ראש, שבנוסף לחוק הטיס, שמי כמוך מכיר אותו לפני ולפנים, עד היום תיקנו ברת"א 723 תקנות.

<גיורא רום: זה היקף פנומנלי.

<גיורא רום: כפי שאמרת, רננה שחר מובילה את זה, אבל היא לא לבד.

<גיורא רום: סביב רננה שחר יש מצוקים וגבריאלים.

יצחק וקנין: בכל מקרה, אנחנו נותנים לטייס המפקד את כל האחריות.

יצחק וקנין: ..

<גיורא רום: רננה שחר היא הטייס המפקד וגם כשהיא ישנה היא חושבת על התקנות.

<גיורא רום: עכשיו אני רוצה לעבור לתקנות שלפנינו.

<גיורא רום: כבוד היושב-ראש, כאשר באתי לתפקידי אפשר היה לחשוב שהפירמידה של התעופה העולמית ניצבת על הקדקוד של האווירונים זעירי המשקל.

<גיורא רום: רת"א התעסקה בזה מימין ומשמאל, מקדימה ומאחורה, ביום ובליל ולקח לי הרבה מאוד שנים, ואני לא חושב שהצלחתי – תיכף אגיד לך למה – לנסות ולסדר את הקבוצות השונות של המטוסים לפי הגודל או החשיבות או המשמעות שלהם בתעופה.

<גיורא רום: אחת הסיבות שהאווירונים זעירי המשקל עדיין בפרספציה הציבורית, הייתי אומר במירכאות, בעיה, זה כתוצאה מכך שיש שפע של דיווחים על כל דבר שקורה עם אווירונים זעירי משקל, שבעיני, ואני יודע שאתה לא שייך לעדה שדיברה יידיש בבית, אבל ביידיש היו אומרים על זה "פיסטע מייסעס".

יצחק וקנין: היום באה לכנסת משלחת ממרוקו וחיפשו מישהו שמדבר מרוקאית.

יצחק וקנין: אגיד לך את האמת, אני מדבר בשפה לא בגלל שנולדתי במרוקו אלא כי במושב שלי יש הרבה מרוקאים ולכן בבית-הכנסת שמעת מרוקאית, כשהלכת לפה ולשם שמעת מרוקאית.

יצחק וקנין: קלטתי את השפה היטב.

<גיורא רום: ביידיש אומרים "פיסטע מייסעס".

<גיורא רום: כלומר, המון דברים שטותיים מדווחים וזה יוצר פרספציה.

<גיורא רום: מדובר בקהילה שלגביה אני רוצה להקריא לך מפסק-דין של השופטת שידלובסקי-אור מלפני שנים רבות.

<גיורא רום: קראתי לאחרונה את פסק-הדין, כי אני קורא פסקי-דין כשמכבי תל-אביב משחקת.

<גיורא רום: ..

<גיורא רום: אני רוצה להקריא לך כדלקמן: "יודגש כי ענף האווירונים הזעירים איננו שירות הכרחי כתעופה אזרחית או מסחרית רגילה.

<גיורא רום: ענף זה הוא אך ורק בגדר תחביב.

<גיורא רום: המדינה בחרה להתערב לגביו בפיקוח מוגבל.

<גיורא רום: אולם לא ניתן להתעלם מכך שמדובר בענף ספורט אשר קיים בו אף מרכיב של נטילת סיכון מרצון.

<גיורא רום: הקריטריונים שנקבעו מבטיחים, מחד, רמת בטיחות סבירה, ומאידך, מאפשרים למעוניין לעסוק בספורט זה על אף הסיכון שבו, זאת כפי שקורה בענפי ספורט אחרים, בהם נוטלים על עצמם המשתתפים סיכון כזה או אחר".

<גיורא רום: ופסק הדין ממשיך הלאה.

<גיורא רום: מה שאני רוצה לומר, שאנחנו בשנה האחרונה ניסינו לנקוט במהלכים שיאפשרו לקהילייה הזאת ליהנות מהעיסוק.

<גיורא רום: הם לא עוסקים בזה באופן מסחרי, זה תחביב מאוד מתוחכם.

<גיורא רום: אנחנו רוצים לאפשר להם ליהנות, תוך שאנחנו שומרים על רמת בטיחות סבירה.

<גיורא רום: תיקנו שלוש קבוצות של תקנות: תקנות רישיונות, תקנות הפעלה ותקנות המנחתים, שאותן לא נצטרך להביא לכבוד הוועדה.

<גיורא רום: נציג היום את התיקונים בתקנות הרישיונות.

יצחק וקנין: תודה לגיורא רום.

יצחק וקנין: מי קורא?

<אבישי פדהצור: אני מקריא, אדוני, ברשותך.

יצחק וקנין: הסבר.

<אבישי פדהצור: תקנות הטיס (רישיונות לעובדי טיס) קובעות את החובות שחלות לצורך קבלת רישיון ולצורך שמירת כשירויות.

<אבישי פדהצור: בין יתר החובות שמנויות שם, יש לנו מבחן רמה תקופתי.

<אבישי פדהצור: על מנת שאוכל להשתמש בזכויות שלי, אחת לתקופה עליי לעבור מבחן רמה תקופתי, שתקנה 37 מפרטת את ההוראות שלו.

<אבישי פדהצור: תקנה 37 כפי שקיימת היום יש בה כמה חורים שאותם אנחנו מבקשים לתקן בכמה נקודות.

<אבישי פדהצור: אם אדוני רוצה, אשמח להרחיב בדברים הללו.

<אבישי פדהצור: בתור התחלה, אנחנו מבקשים לתקן את כותרת השוליים.

<אבישי פדהצור: זה דבר זניח אבל הוא מרמז על האווירה.

<אבישי פדהצור: כותרת השוליים היום מדברת על "מבחן רמה תקופתי לטייס פרטי".

<אבישי פדהצור: כפי שאמרנו, ענייננו הוא לא הטייס הפרטי אלא הרישיון.

<אבישי פדהצור: לכן פה אנחנו קודם כול מבקשים להחזיר את השיח לפסים הנכונים לו, לשנות את הכותרת השוליים ל"מבחן רמה לבעל רישיון טייס פרטי", שנבין את השיח.

<אבישי פדהצור: זה גם מתחבר עם תקנה 38 שנדון עליה בהמשך, שעוסקת בבעל רישיון טייס מסחרי.

<אבישי פדהצור: תיקנו את כותרת השוליים, את הקוסמטיקה.

<אבישי פדהצור: עכשיו אנחנו צוללים לתוך המהות.

<אבישי פדהצור: אנחנו מבקשים להחליף את תקנת משנה (א) הקיימת.

<אבישי פדהצור: תקנת משנה (א) הקיימת לוקה לדעתנו בכמה נקודות.

<אבישי פדהצור: בין היתר, היא מדברת על כך ש"לא ישמש אדם כטייס מפקד".

<אבישי פדהצור: הכוונה שלנו שהוא לא ישמש כטייס בכלל.

<אבישי פדהצור: גם בנוסחה הנוכחי היא עומדת בסתירה לתקנה 105 לתקנות הרישיונות, שמדברת על מבחן הרמה, על התנאים להפעלת הזכויות, שאומרת שכל טייס, בין שהוא טייס מפקד ובין שאיננו טייס מפקד, צריך לעבור מבחן רמה תקופתי.

<אבישי פדהצור: לכן פה אנחנו רוצים להפוך את זה לחובה שתחול על כל טייס, גם אם הוא לא טייס מפקד.

<אבישי פדהצור: זה תיקון אחד.

<אבישי פדהצור: התיקון השני הוא תיקון ממשי וגם כתבנו את זה בדברי ההסבר, כי הוא מטיל עוד נטל על הציבור.

<אבישי פדהצור: לפי המבנה של תקנה 37 היום, תקנת משנה (א) בצירוף עם תקנת משנה (ה), אם יש לי ברישיון שלושה הגדרים שונים – יתקנו אותי אנשי המקצוע אם אטעה, כי אני צפוי לטעות בדברים הללו – למשל אווירון זעיר, אווירון קבוצה א' ואווירון קבוצה ד', זאת אומרת אז"מ קטן, מטוס דו-מנועי בוכנתי ומטוס סילון גדול.

<אבישי פדהצור: אני טועה?

<ארז פלס: קבוצה ג' זה מטוס גדול.

<ארז פלס: יש לנו את א', ב' ו-ג'.

<אבישי פדהצור: בקיצור, יש לי הגדרים למטוס קטן, גדול ובינוני.

<אבישי פדהצור: לפי התקנה בנוסחה היום אם עברתי מבחן רמה תקופתי על המטוס הגדול בחבורה הוא "אוכל" את הקטנים.

<אבישי פדהצור: גורמי מקצוע ברת"א שבחנו את הנושא הזה, בין היתר בשים לב למה שקיים ב-MCAR, שזה הצעת חקיקה של האמריקאים למדינות שרוצות לשפר את חקיקתן, הגיעו למסקנה שההסדר הזה לא טוב, שהשוני ההפעלתי בין כלי טיס מספיק גדול- - -

יצחק וקנין: יותר קל להפעיל מטוס גדול מאשר מטוס קטן?

<ארז פלס: זה שונה לגמרי.

<ארז פלס: לאו דווקא קל או קשה.

<ארז פלס: זה לא אותו דבר להטיס מטוס 777.

<לאה ורון: אתם מבקשים שזה יהיה על אותו כלי טיס.

<ארז פלס: אנחנו מבקשים שביחס לכל כלי טיס על-פי הגדרו יהיה מבחן.

יצחק וקנין: הדברים ברורים.

יצחק וקנין: זה לא מסובך.

<אבישי פדהצור: הנקודה השלישית שאנחנו מבקשים לתקן בעניין הזה, בעקבות הערות שעלו בדוחות חקירה של החוקר הראשי בגין תאונות ותקריות, אנחנו מבקשים למנוע שכנורמה יהיה רצף של מבחני רמה בידי אותו בוחן.

<אבישי פדהצור: אנשים לפעמים הולכים אצל מי שנוח להם, ואותו בוחן גם אם הוא לא נוח הוא רגיל לבחון את פלוני על נקודה מסוימת.

<אבישי פדהצור: החשש הוא שמתוך הרגל יבחן אותו רק על נקודה זו.

<אבישי פדהצור: אנחנו יודעים שהגיוון בבחינות הוא טוב, מרענן ומחזק.

<אבישי פדהצור: אלה שלושת התיקונים שאנחנו רוצים להכניס במסגרת החלפת תקנת משנה (א).

יצחק וקנין: הערות, רבותי.

<שלמה זלקין: אני טייס ומדריך טיסה וקשור לכל מיני ארגונים שנמצאים פה.

<שלמה זלקין: כמה הערות.

<שלמה זלקין: הערה אחת לגבי הדגמים השונים.

<שלמה זלקין: ראשית, הייתי מבקש, אם אפשר, הבהרה.

<שלמה זלקין: כאשר מדובר על מטוס רב-מנועי, מה שאנחנו קוראים קבוצה ב', האם מדובר על הדגם הספציפי, כמו "סנקה" "אצטק" וכולי או שמדובר על אחד מהם, לאדם שיש לו כמה וכמה הגדרים?

<שלמה זלקין: זאת שאלה אחת.

<שלמה זלקין: כנ"ל כמובן לגבי המטוסים האחרים, אבל נתתי דוגמה ספציפית.

<שלמה זלקין: שאלה אחרת, לגבי מבחן הרמה הגבוה ביותר.

<שלמה זלקין: שלחתי גם מייל, אני חושב שגם אנשים בוועדה קיבלו אותו, ובו הסברתי שלמשל בארצות-הברית אפשר לעשות את זה על כל כלי טיס מכל רמה שהיא.

<שלמה זלקין: למשל אני עושה את זה על דאון וזה תופס מבחינתי גם על הליקופטרים, גם על מטוסי ג'יירו, גם על טורבו-פרופ וגם על מטוסי קבוצה ב', כלומר דו-מנועים וחד-מנועים.

<שלמה זלקין: אז כמובן שרת"א – יש פה טייסים ששירתו בארצות-הברית והיו מדריכים אז הם מודעים לזה, הם יודעים שכך זה עובד, אבל ברור שבישראל זה יישמע מאוד משונה.

<שלמה זלקין: אדם יעשה מבחן פעם בשנה או שנתיים על דאון והוא יכול לטוס על דו-מנועי או על הליקופטר.

<שלמה זלקין: ברור שזה יישמע מאוד משונה בישראל.

<שלמה זלקין: כך זה קורה באמריקה אבל בישראל כמובן זה לא יתקבל.

<שלמה זלקין: אני עדיין שואל, האם הוא עושה מבחן רמה על הגבוה ביותר?

<שלמה זלקין: או לחילופין שיגדירו מה נקרא גדול לעומת מה נקרא קטן ומה מכסה ומה לא מכסה.

<שלמה זלקין: הדבר היחיד שדיברו בו על השוואה הוא בין אולטרה-לייט, אז"מ, ובין אווירון עם מנוע אחד, יש הסכמה לעשות את זה ביחד.

<שלמה זלקין: אבל אם אתה טס על דו-מנועי או אתה טס על כלים אחרים הם בהחלט יכולים לכסות מטוסים "נמוכים" יותר.

<לאה ורון: מה אדוני מציע לוועדה?

<שלמה זלקין: אני מציע שיבדקו את העניין.

<שלמה זלקין: שיבקשו מרת"א – ביקשתי את זה גם במכתב ששלחתי – שיכתבו איזה רצף של מטוסים, אחד מעל השני, ויגידו: אם אתה נבחן על דגם כזה זה כולל גם זה וזה וזה, ואם אתה עושה מבחן בדגם הזה זה כולל זה וזה וזה.

<שלמה זלקין: מין אפשרות כזאת כדי לא לפסול לגמרי את ההצעה שלהם.

<שלמה זלקין: כפי שאמרתי, אם היינו באמריקה הייתי אומר: חבר'ה, עזבו, בואו נעשה מבחן על דאון ויהיה מותר לנו לטוס בהליקופטרים ובמטוסי ג'יירו ובדאונים ובמטוסים.

<שלמה זלקין: אבל זה לא אמריקה פה, אי אפשר לעשות את זה, אי אפשר לחיות כך, פה זה ישראל.

יצחק וקנין: הדברים ברורים.

<ארז פלס: ראשית, רק לתקן.

<ארז פלס: זה לא אז"מ אלא אז"מ קבוצה א'.

<שלמה זלקין: אני לא כל-כך אוהב את ב' ואני מקבל את הטענה הזאת.

<ארז פלס: לעצם העניין, בתקנת משנה (א) כתוב על הגדר ברישיונו.

<ארז פלס: יש לך הגדר קבוצה א' ויש לך הגדר קבוצה ב'.

<ארז פלס: כאשר יש לך הגדר קבוצה ג' הוא בא יחד עם טיפוסים.

<ארז פלס: זה הכול טיפוסים.

<ארז פלס: לכן בהגדר קבוצה א' וגם בהגדר אז"מ שהפרדנו אותו בתקנת משנה (ה), הגדר אווירון קבוצה א' והגדר אווירון קבוצה ב' זה על אחד מהדגמים שאתה מוסמך עליהם.

<ארז פלס: ב-ג' זה כל אחד מהטיפוסים שמופיעים ברישיון שלך.

<שלמה זלקין: הבנתי.

<שלמה זלקין: מה לגבי כלים אחרים, כמו דאונים?

<ארז פלס: אין שום איחוד בין הדגמים.

<ארז פלס: זה הגדר.

<ארז פלס: גם דאון הוא הגדר, גם בלון הוא הגדר.

<שלמה זלקין: ומה עם מטוס ג'יירו והליקופטר?

<שלמה זלקין: אני אחד מאלה שטס על כל הכלים האלה.

<ארז פלס: גם הם הגדרים.

<ארז פלס: בראייתנו הם לא תחליפיים.

<שלמה-סם אלימלך: תן לי להבין.

<שלמה-סם אלימלך: אני צריך לעשות מבחן על "172" בנפרד ועל "162" בנפרד?

<ארז פלס: לא.

<ארז פלס: אני מתנצל שלא הבהרתי את עצמי כפי שצריך.

<ארז פלס: יש לך אווירון קבוצה א' ברישיון.

<ארז פלס: לא כתוב לך "ססנה 152" או "ססנה 172", ולכן אתה צריך לעשות מבחן על אווירון מקבוצה א'.

<שלמה זלקין: מהבחינה הזאת איחדו את האולטרה-לייט עם קבוצה א' וזה ביחד.

יצחק וקנין: עוד הערות?

<איתי עצמון: אדוני, לגבי תקנת משנה (א) המוצעת, בסיפה שלה כתוב "אולם המבחן לא ייערך ברציפות בידי אותו מחזיק ברישיון מדריך טיס, אלא אם כן אישר זאת המנהל".

<איתי עצמון: בדברי ההסבר כתוב כי מדובר על מקרים חריגים, אבל הכוונה הזאת לא באה לידי ביטוי בנוסח.

<איתי עצמון: השאלה אם אין צורך להוסיף כאן "אלא אם כן אישר זאת המנהל מטעמים שיירשמו" או "מנימוקים מיוחדים שיירשמו".

<אבישי פדהצור: תיכף יתקנו אותי אנשי המקצוע בוודאי.

<אבישי פדהצור: לפי מה שהבנתי אלא מקרים שלא צפויים להיות שכיחים.

<אבישי פדהצור: מתי נידרש לזה?

<אבישי פדהצור: כאשר יש לנו למשל כלי טיס שיש לגביהם רק אדם אחד שהוא הבוחן, ואז אם נבחנתי אצלו בשנה א' ואני לא יכול להיבחן שנתיים אחרי כן אז אני תקוע.

<אבישי פדהצור: במקרה הזה יבואו אל המנהל, והמנהל בשים לב בנסיבות העניין – המנהל גם אינו מקבל את החלטותיו לבד.

<לאה ורון: ואז לא יהיה קושי למנהל לרשום את הטעמים.

<הילה דוידוביץ: מפריע לכם שיהיה כתוב "מטעמים מיוחדים"?

<אבישי פדהצור: אני באופן עקרוני לא אוהב את ה"טעמים מיוחדים" כי חזקה על המנהל שטעמיו הם טעמים- - -

<איתי עצמון: אפשר: "מטעמים שיירשמו".

<אבישי פדהצור: המנהל שלי מחליט בכתב תמיד.

<אבישי פדהצור: אין אצלו טעמים שבעל-פה.

<לאה ורון: אבל המנהל שלך כבר הודיע שהוא לא יישאר לנצח ברת"א.

<אבישי פדהצור: רוחו תישאר לנצח.

<הילה דוידוביץ: "מטעמים שיירשמו" זה לא רק בכתב אלא גם מנומק.

<הילה דוידוביץ: זה לא רק "אני עונה בכתב" אלא "אני מנמק".

<אבישי פדהצור: אני לא רואה ערך מוסף, בגלל זה אני לא רואה צורך להתנגד לזה.

<אבישי פדהצור: אם רוצים נוסיף: "אלא אם כן אישר זאת המנהל מטעמים שיירשמו".

<אבישי פדהצור: זה בסדר גמור מבחינתנו.

יצחק וקנין: עוד הערות?

<שלמה זלקין: יש לי הערה לסעיף הזה.

<שלמה זלקין: גם את זה שלחתי בהעתק לחברי הוועדה ולרת"א.

יצחק וקנין: תזרום אתנו.

יצחק וקנין: אל תגיד לנו כל פעם ששלחת.

יצחק וקנין: תגיד כל מה שאתה חושב, לא נעצור אותך.

יצחק וקנין: רק תזרום.

<שלמה זלקין: אני חושב שאפשר לתת למדריך – מדובר פה, אגב, על מדריך ולא על בוחן של רת"א, מדובר על מדריך טיס שמבצע את הבחינות הללו לטייסים פרטיים – אני חושב שלא צריך להחמיר בשיטה שרת"א עכשיו הציעה, שפעם אחת וזהו, ופעם שנייה אצל מדריך אחר ואז אתה חוזר חלילה וכולי, אלא אפשר לתת אפשרות למשל פעמיים ברציפות או שלוש פעמים ברציפות אצל אותו מדריך ורק אז להחליף אותו.

<שלמה זלקין: כדוגמה, אני טס בארצות-הברית בכלי שנקרא "סיללופוטרול", זה משהו שדומה לחיל אוויר, גדנ"ע אוויר, אזרחי כזה, ושם מבצעים בחינות.

<שלמה זלקין: אני בוחן.

<שלמה זלקין: שם באמת מגבילים אותך לפעמיים, כלומר פעם אחת ועוד פעם בשנה השנייה וזהו, לא בפעם השלישית, אלא אם קיבלת אישור מיוחד.

<שלמה זלקין: למה זה?

<שלמה זלקין: מפני שהם אומרים: אנחנו לא רוצים שאותו טייס, אותו מדריך יבצע כל פעם את אותה בחינה.

<לאה ורון: אדוני מתייחס למילה "ברציפות"?

<שלמה זלקין: כן.

<שלמה זלקין: המילה "ברציפות" מונעת את הפעם הבאה.

<שלמה זלקין: בארצות-הברית אין דבר כזה.

<שלמה זלקין: בכל העולם וגם בישראל כמובן לא היה דבר כזה, ואמרו: אין בעיה, אתה יכול לבחון אותו גם במשך 20-30 שנים, בכל שנה או בכל שנתיים תבחן אותו.

<שלמה זלקין: עכשיו אומרים: לא, אנחנו רוצים בחינה פעם אחת ואת הבחינה הבאה יבצע מדריך אחר.

<שלמה זלקין: אני אומר: בסדר, אבל לפחות שיאפשרו פעמיים ברציפות או שלוש ברציפות, וזהו, ואז בוחן אחר יבחן, מדריך אחר, ואם זה יהיה בסדר אז הוא יכול לחזור עוד פעם לבוחן הראשון וכולי.

<שלמה זלקין: זאת ההצעה שלי.

<גיורא רום: אני מתנגד שהתקנות תנהלנה את תוכנית העבודה של מנהל רת"א.

<גיורא רום: אני רוצה לקבל הנחיות.

<גיורא רום: התקנות הן הנחיות, ומנהל רת"א ינהל את המבחנים, ישקול את השיקולים וכל דבר יסביר בכתב.

<גיורא רום: ברצותו ייתן כך, ברצותו יעשה כך.

<גיורא רום: הוא יעמוד לגורלו לקץ הימים לפי התקנות.

<גיורא רום: אני לא רוצה שהתקנות יהפכו להיות "צ'ק-ליסט".

יצחק וקנין: מקובל.

<איתי עצמון: אדוני, הערה נוספת, או נכון יותר שאלה.

<איתי עצמון: מה ההשלכות של השינוי לעניין תשלום אגרות בעד אותן בחינות?

<ארז פלס: אני יכול לומר לך, נגיע בהמשך גם לתקנה 38 שתרחיב את התשובה.

<איתי עצמון: אבל כרגע לגבי התיקון שלכם המוצע לתקנה 37.

<לאה ורון: וגם אם אתה יכול לומר מה גובה האגרות.

<ארז פלס: אני יכול לומר שבמתכונתה הנוכחית, למרות שהיא מאפשרת בחירה, כדי לא להיכשל בלשוני, אני לא זוכר מקרים רבים שמישהו פנה וביקש בוחן של רת"א.

<ארז פלס: המשמעות של בוחן של רת"א מתבטאת באגרה שבמשתנה על-פי סוג המטוס, היא יכולה להגיע גם ל-2,000 שקלים ויותר.

<ארז פלס: מי שיכול לבחור ולא רוצה להישלח לבדיקה על-ידי רופא לא יבחר בוחן של רת"א בהתנדבות, זה מה שקורה.

<ארז פלס: לכן הרוב המוחלט של המבחנים מבוצע על-ידי מדריך לבחירתו של הטייס.

<ארז פלס: אנחנו – ואבישי פדה

<ארז פלס: צור הציג את זה בהקדמה – שינינו והגבלנו את מספר הפעמים ברציפות כי אותו אחד פנה כמובן לחברו או למדריך שהוא קרוב אליו, אבל אף אחד לא פנה אל רת"א כשהוא יכול היה לא לפנות לרת"א.

<ארז פלס: לכן אין משמעות של אגרות.

יצחק וקנין: מקובל עליי.

יצחק וקנין: "תרוצו" עם זה.

יצחק וקנין: זה גם הגיוני.

<איתי עצמון: שאלתי גם לגבי ההשלכה של השינוי לעניין הוספת מבחן על כלי טיס מאותו הגדר.

<ארז פלס: בעניין הזה אני לא בקי בסכומים, אבל כפי שכתבנו גם בדברי ההסבר, תהיה פה הכבדה לגבי אלה שעכשיו יצטרכו במקום להיבחן על הגדול מבין שלושת ההגדרים שלהם להיבחן על כל הגדר בנפרד.

<ארז פלס: הבאנו את זה בחשבון.

<ארז פלס: שקלנו את זה לא ביד קלה.

<ארז פלס: הבאנו את זה לדיון עם הציבור וקיבלנו את ההתייחסויות, אבל Helas, ברגע שיש לך שלושה הגדרים שונים שאתה צריך להיבחן עליהם אלה שלוש בחינות.

<איתי עצמון: יצטרכו לשלם בכל פעם עבור כל הגדר?

<ארז פלס: כן, ישלמו על המטוס ואולי למדריך שבוחן אותם אם יש להם איזשהם יחסים כאלה.

<ארז פלס: רת"א לא גובה על זה אגרה.

<אבישי פדהצור: זה לא מגיע אלינו לכיס.

<הילה דוידוביץ: זה לא אגרה שאנחנו קובעים את הסכומים.

<הילה דוידוביץ: זה עלות שיש אם הוא בוחר לעשות את זה לא באמצעות בוחן.

<איתי עצמון: הערה טכנית.

<איתי עצמון: כתוב כאן "אלא אם כן עמד במבחן רמה תקופתי".

<איתי עצמון: בתקנה 1 לתקנות העיקריות "מבחן רמה" מוגדר כ"מבחן תקופתי".

<איתי עצמון: השאלה אם יש כאן צורך במילה "תקופתי".

<אבישי פדהצור: זה גם הניסוח שקיים היום וגם קיים בהמשך.

<אבישי פדהצור: אם אנחנו מתקנים רק כאן ולא מתקנים בתקנת משנה (ב), שאותה לא פתחנו לחלוטין, ובתקנות משנה אחרות, שלא סרקתי אותן כי לא הייתי ער לטענה, אז אולי עדיף להישאר מטעמי הרמוניה עם הנוסח הזה.

<איתי עצמון: אני מציע שנבדוק את הסוגיה.

<שלמה-סם אלימלך: אני רוצה להעיר כאן הערה, להביא משהו למודעות.

<שלמה-סם אלימלך: אם נידרש לעשות עכשיו מבחן נפרד לאולטרה-לייט אני מניח שרובכם יודעים שאולטרה-לייט אי אפשר להשכיר, אין דבר כזה.

<שלמה-סם אלימלך: אתה צריך ללכת לבית-ספר ולעשות את זה שם.

<שלמה-סם אלימלך: אתם מודעים לזה?

<שלמה-סם אלימלך: עם כל העלויות שינבעו מן ההליך הזה.

<יאיר ברדנוב: בית-ספר זה חברה מסחרית ואם אתה רוצה לשכור שם מטוס, תשכור מטוס.

<שלמה-סם אלימלך: עם כל שעות הטיסה שעבורן נצטרך לשלם.

<קריאה: אבל זה נכון לכל ענף התעופה.

יצחק וקנין: אני לא יודע אם זה שונה.

<קריאה: עכשיו יצטרכו לעשות את זה שלוש פעמים.

<שלמה-סם אלימלך: זה לא נגמר בללכת ולהיבחן ולשלם על אותה שעת מבחן אלא זה כולל להשכיר את המטוס לפני כן, להתאמן עליו לפני כן ולהיבחן, למרות שיש לך הגדר גבוה יותר.

<אבישי פדהצור: זה תחביב יקר, לא אמרנו שלא.

<הילה דוידוביץ: גם כשאתה עובר טסט לרישיון נהיגה אתה משלם למורה הנהיגה.

<שלמה זלקין: פעם אחת בחיים.

<הילה דוידוביץ: אתה משלם למורה הנהיגה, אתה מתאמן ואחר-כך אתה נבחן.

<שלמה זלקין: זה פעם אחת בחיים.

<הילה דוידוביץ: אלא אם כן אדם צריך לעבור מבחן שליטה או מבחן נוסף, תלוי.

<שלמה זלקין: אז פעמיים בחיים.

<שלמה זלקין: לי יש רישיונות על סמיטריילרים ועל טנקים ועל הכול.

<שלמה זלקין: אתה עושה את זה פעם אחת – יש לך את זה כל החיים, נגמר.

<שלמה זלקין: זה לא כמו טיס.

<שלמה זלקין: פה מדובר על 6-7 בחינות בתקופה, כל הזמן, גם על קבוצה ב'.

<שלמה זלקין: לטוס על דו-מנועי, עכשיו עברתי מבחן כזה, עלה לי רק המטוס לשעה 2,300 שקל, רק המטוס, ואתה טס שעה-שעה וחצי, ויש לך סימולטור, ויש לך מדריך שאתה משלם לו עוד 600 שקל.

יצחק וקנין: בכל כמה שנים אתה צריך לחזור על זה?

<שלמה זלקין: בכל שנה.

<שלמה זלקין: אם מדובר על טייס מסחרי – זה כל שנה.

<שלמה-סם אלימלך: בכל שנה אתה צריך לחזור על כל ההגדרים שלך.

יצחק וקנין: אם היום אני יכול להטיס אולטרה-לייט אז בכל שנה אצטרך לחזור ולהיבחן?

<שלמה זלקין: כן.

<ארז פלס: לא נכון.

<ארז פלס: אני יכול לענות, ברשותך?

יצחק וקנין: איך אתם מחדשים לו רישיון?

יצחק וקנין: זה היה ל-5 שנים או ל-3 שנים?

<אבישי פדהצור: לא, זה לא עניין של חידוש הזיכיון, זה עניין של חידוש הזכויות.

<אבישי פדהצור: הרישיון בידיו.

<אבישי פדהצור: בשביל להשתמש בזכויות הוא צריך להיבחן.

יצחק וקנין: היום אני כבר מטיס את האולטרה-לייט.

יצחק וקנין: בכל שנתיים אני צריך לחזור על התהליך?

<אבישי פדהצור: לעשות תהליך שנקרא "מבחן רמה", שבו בודקים לפי תקנה 37, מבחן רמה תקופתי, את הכישורים שלך ואת הידיעות שלך.

<אבישי פדהצור: בכל שנתיים.

<לאה ורון: למה?

<אבישי פדהצור: בשביל לבדוק.

<אבישי פדהצור: קודם כול כי הבינו שבתחום הטיס חשוב שאדם שמטיס כלי-טיס יהיה רענן בכישוריו ובידיעותיו.

<אבישי פדהצור: דיברו פה על העלויות.

<אבישי פדהצור: להבדיל מן האופניים שלי, שהעלות היא אפס ולכן הזמינות והשימוש אני לא מרגיש אותם בכיסי, רוב האנשים, בוודאי בתעופה, לא מטיסים מטוס בכל יום.

<לאה ורון: עוד לא שכנעת אותנו בהסבר למה.

<אבישי פדהצור: זה עניין של מיומנות.

<אבישי פדהצור: אם אני טס בכל יום 4 שעות יש לי מיומנות אחת, אך אם אני טס פעם בחודש שעה יש לי מיומנות אחרת, כי זה עניין של ניסיון נרכש.

<אבישי פדהצור: בגלל שבתחום הזה אין סטנדרטים ברורים של שעות טיסה מזעריות שצריך ביום או בשבוע אז יש מבחן רמה תקופתי.

יצחק וקנין: מה מקובל בארצות-הברית?

<שלמה זלקין: כמובן שהתקנות באו מארצות-הברית ועכשיו שם מנסים להחמיר אותן.

<שלמה זלקין: בארצות-הברית קודם כול אין עניין כמו בישראל.

<שלמה זלקין: בישראל למשל פעם בשנתיים אתה צריך לשלם קודם כול 10 שעות טיסה על אווירון או על "ססנה" לפני שאתה בא לאותו מבחן רמה.

<שלמה זלקין: בארצות-הברית זה אפס.

<שלמה זלקין: אתה יכול גם 30 שנים לא לטוס ובסוף אתה בא לבצע את הטיסה ואתה עושה את המבחן על דאון כי יש לך את זה ברישיון או על הליקופטר כי יש לך את זה ברישיון וזה טוב לאותו "ססנה" פתאום.

<שלמה זלקין: נכון שבישראל מסתכלים על זה ולא מאמינים.

<שלמה זלקין: יש פה אדם שעובד ברת"א והיה מדריך טיסה אמריקאי, הוא יכול לספר, אבל זה המצב, זאת המציאות.

<שלמה זלקין: זאת אומרת, פה מדובר על קיצוניות, שלא רק שאתה צריך לשמור על שעות הטיסה שלך, שזה אתה חייב, זה כתוב בתקנות, בנוסף אתה חייב להיבחן.

<שלמה זלקין: אם יש לך גם דו-מנועי, 2,300 לשעה רק המבחן, פלוס שעות שאתה צריך לצבור כל הזמן, וגם חד-מנועי – עכשיו הם אמרו שזה יהיה גם לאז"מ, או לאז"מ ול"ססנה".

<שלמה זלקין: זה בסדר, מן הבחינה הזאת הם דווקא הקלו, לזכותם.

<שלמה זלקין: לגבי הדרישה לבצע פעם בשנתיים את המבחן, זה נכון, זה קורה בכל העולם וזה מקובל.

<קריאה: הם צריכים לטוס 20 שעות ומחלקים אותן על פני שנתיים.

<שלמה זלקין: אתם יודעים כמה כסף זה?

<גיורא רום: היו לנו מקרים של תאונות, שהתברר, בין השאר, שהטייס לא טס המון זמן, הוא כמעט לא טס.

<לאה ורון: אבל אתה אומר שיש את המגבלה שבלבד שהוא טס 10 שעות לפחות.

<גיורא רום: קודם כול, יש מגבלה של מספר שעות.

<גיורא רום: דבר שני, אנחנו רוצים מבחני רמה.

<גיורא רום: אני מרגיש קצת לא נוח בהשוואה המתמשכת לארצות-הברית.

<גיורא רום: אנחנו לא אותה מדינה, לא רק בגודל אלא גם בתפיסה מה זה בכלל.

<גיורא רום: אני אומר לכם שאם ברגע זה מתרסק אז"מ בקנזס סיטי זה לא מופיע בחדשות של 8 בערב אצל יונית לוי או בסוף השבוע אצל איילה חסון.

<גיורא רום: שם השריף בא, יש לו עגלה כזאת, הוא אוסף את מה שנשאר ולוקח את זה לאיזה מקום.

<גיורא רום: הם מתייחסים לזה אחרת.

<לאה ורון: ועדיין, בגלל מה שיש אצלנו אי אפשר בכל שנתיים לבקש כאלה סכומים.

<שלמה-סם אלימלך: עכשיו גם צריך לעשות מבחן על כל אחד מן ההגדרים.

<שלמה זלקין: על כל אחד ואחד.

<שלמה זלקין: זה לא הגיוני.

<שלמה זלקין: אני גר באמריקה ובא לישראל לביקור.

<שלמה זלקין: ומה הביקור שלי?

<שלמה זלקין: לפגוש את החברים ברת"א – מבחן כזה, מבחן כזה, בבית-ספר ההוא, בחברה הזאת.

<שלמה זלקין: זה מה שאני עושה.

<שלמה זלקין: אני מסיים את הבחינות, והם יודעים את זה, ואז אני קם ועוזב לאמריקה.

<שלמה זלקין: בעצם באתי להיבחן.

<ארז פלס: מתי זה קורה?

<שלמה זלקין: בכל שנה.

<שלמה זלקין: אתה יודע את זה.

<ארז פלס: מתי אתה נוסע?

<שלמה זלקין: זה גם שאלה ששואלים אותי תמיד.

<שלמה זלקין: זה ממש מה שקורה.

<שלמה זלקין: אני אולי דוגמה קיצונית לעניין, אבל העלויות פה פשוט אסטרונומיות ולא הגיוניות.

<אבישי פדהצור: אני מבקש להתייחס לזה, אדוני, ברשותך.

<אבישי פדהצור: קודם כול, גם אני לא אוהב את ההשוואה לארצות-הברית, ולו מן הטעם הפשוט- - -

יצחק וקנין: בלי השוואה.

יצחק וקנין: אני שואל, בכל שנתיים טייס צריך לעבור פרק בחינות?

<אבישי פדהצור: שאלו את ה- - - שיצר את ההסדרים הללו שקיימים מזה 30 ומשהו שנים.

<אבישי פדהצור: כפי שאמרתי קודם, בהצעה שלהם, ב-MCAR, שזה Model Civil Aviation Regulations, שזה התורה שהם מנסים למכור למדינות המתפתחות שעליהן אנחנו נשענים, והם עדיין לא "התיישרו" עם ההצעה הזאת, הם דורשים שם מבחן על כל טיפוס, אם אני לא טועה.

<אבישי פדהצור: יש לנו את הנוסח מול עינינו.

<אבישי פדהצור: זאת אומרת, הם כן הולכים לכיוון הזה, שלא צריך להתייחס לכלי הטיס האלה, למרות שהם קטנים, בקלות דעת.

<אבישי פדהצור: יש להם הפעלה שמורכבת, הם משתלבים במרחב האווירי עם עוד כלים.

<אבישי פדהצור: טיסה היא מומחיות, היא מקצוענות, שצריכים מעת לעת לעשות בה יישור קו.

<אבישי פדהצור: לכן בעל רישיון טייס פרטי בהפעלה כללית עושה את זה פעם בשנתיים.

<אבישי פדהצור: לא פעם בשנה, לא פעם בחצי שנה.

<אבישי פדהצור: להבדיל מטייס מסחרי, שם יש דרישות אחרות.

<אבישי פדהצור: ברור שזה מטיל נטל כלכלי.

<אבישי פדהצור: האיזון של הנטל הכלכלי הזה הוא, לעמדתה של רת"א, נושא של בטיחות בתעופה האזרחית.

<אבישי פדהצור: בארצות-הברית זה כך, ובהצעות שלהם למדינות נחשלות זה אחרת.

<אבישי פדהצור: אנחנו סבורים שהעמדה הזאת תקפה ונכונה בטיחותית.

<אבישי פדהצור: שוב, אנחנו מודעים לעלויות שזה מטיל על הציבור, אבל זה תחביב שהוא מלכתחילה יקר.

<גיורא רום: כפי שאמרו פה, לאחרונה ברת"א איחדנו את המבחנים של אז"מ ושל קבוצה א' בשביל להקל.

<גיורא רום: זה גם מתחלק.

<גיורא רום: אנשים שטסים באז"מ, לחלק גדול מהם יש רישיון גם על מטוס חד-מנועי.

<גיורא רום: חיפשנו דרך להקל.

<גיורא רום: אנחנו לא רק מקשים, אנחנו גם מקלים.

<גיורא רום: אנחנו מנסים למצוא את הנקודה האופטימלית שמחברת בין בטיחות טיסה לבין מה שמוּשת על הפרט.

<גיורא רום: מסחרי זה משהו אחר.

<גיורא רום: מסחרי זה אומר שאתה יכול למצוא את עצמך מוטס על-ידי האדון.

<גיורא רום: הממשלה נושאת באחריות לנוסע המשלם.

<גיורא רום: אני צריך לוודא שמטיס אותך מישהו שאני בטוח במאה אחוז שכשיר להטיס אותך, להבדיל מטיסה פרטית.

<גיורא רום: אנחנו מתעסקים בזה לא מעט.

יצחק וקנין: בקיצור, אני מבין שבכל שנתיים, לפי השיטה הזאת, עליך לחדש את הרישיון.

<שלמה-סם אלימלך: את כל הרישיונות, וזה טייס פרטי, עוד לא הגענו למסחרי.

<שלמה-סם אלימלך: מדובר על טייס פרטי שטס להנאתו.

יצחק וקנין: בעניין טייס מסחרי אני לא מקל ראש בכלל.

יצחק וקנין: יש לו נוסעים ועניינים.

<שלמה-סם אלימלך: עוד לא הגענו לזה.

<שלמה-סם אלימלך: אני מבקש רק הערה אחת.

<שלמה-סם אלימלך: בוודאי אין לנו שום התנגדות לְמה שאמרת.

<שלמה-סם אלימלך: מה שאמרת מקובל לחלוטין.

יצחק וקנין: מה אתה רוצה?

<שלמה-סם אלימלך: אנחנו מנסים להבין מה הרציונל לקחת מישהו עם הגדר גבוה, שהוא בהגדרה מיומן יותר, יש לו אפילו רישיון לדו-מנועי, ולהגיד: תשמע, זה לא מספיק טוב, אתה על האז"ם תעשה רישיון בנפרד.

<שלמה-סם אלימלך: את זה אני לא מבין.

<ארז פלס: ראשית, בתקנה כפי שהיא היום, למרות שאולי לא כולם מילאו אותה, היום אתה חייב לעשות רישיון על אז"מ ועל אווירון קבוצה א'.

<ארז פלס: כך קובעת התקנה כיום.

<שלמה-סם אלימלך: אתה מדבר על הוצאת רישיון.

<שלמה זלקין: לא, על מבחן תקופתי, מכיוון שמדובר על הגדר שונה.

<שלמה זלקין: הוא מתייחס לזה כמו הליקופטר וכמו אז"מ וכן הלאה.

<שלמה זלקין: מבחינתו זה כלי אחר לגמרי.

<שלמה זלקין: זה מה שהוא אומר.

<ארז פלס: לא מבחינתו.

<ארז פלס: מבחינת התקנות.

<ארז פלס: כפי שגיורא רום אמר, הקלנו בכך שאפשרנו – וזה לא כל שנה כפי שאמרת קודם, זה פעם בשנתיים – לבצע לסירוגין על אווירון זעיר משקל ועל אווירון קבוצה א'.

<ארז פלס: מדובר פעם בשנתיים, ולצורך העניין הזה פעם ב-4 שנים.

<ארז פלס: זאת הקלה.

<ארז פלס: לעצם ההגדרה, שעל אווירון גדול יותר אתה מיומן, בעניין הזה פתחתי ואמרתי בהתחלה שאפשר למצוא מעט מאוד דברים דומים בין "777" ובין האז"מ שלך בהטסה שלו, בשליטה בו, בגובה שבו הוא טס, באזור שבו הוא טס.

<ארז פלס: מעט מאוד דברים דומים.

<דוידי הולנדר: יש לי שאלה.

<דוידי הולנדר: אז"מים מקבוצות א' ומקבוצות ב' נחשבים לאותו דבר או שהוא צריך לעשות גם על זה וגם על זה?

<ארז פלס: כן.

<ארז פלס: כל אחד מהם הוא ממש לא אותה קבוצה.

<דוידי הולנדר: זה שוב החמרה.

<ארז פלס: זה לא החמרה.

<ארז פלס: תקרא מה כתוב בתקנה.

<ארז פלס: זה לא החמרה.

<ארז פלס: לצורך העניין, אומר שאז"מ קבוצה ב' הוא כלי טיס שונה לגמרי באופן הטסתו מאז"מ קבוצה א' ומאווירון קבוצה א'.

<ארז פלס: מן הסתם אתה תוכל לאשר את העובדה הזאת.

יצחק וקנין: אני מנסה לראות איך אפשר להקל עליהם קצת.

<ארז פלס: אנחנו הקלנו, אדוני, בכך שאפשרנו על-פי בקשתם – אגב, זה היה במסגרת השיחות עם הציבור – איחדנו או אפשרנו לבצע את המבחנים האלה לסירוגין.

<ארז פלס: אגב, הטענה שכל אחד פה מחזיק ב-15 הגדרים שהוא צריך להיבחן על כולם גם היא לא מדויקת.

<ארז פלס: לרוב האנשים יש הגדר אחד בלבד ברישיונם, מקסימום שניים.

<ארז פלס: בדרך כלל אם זה שניים זה אז"מ קבוצה א' ואווירון קבוצה א'.

<דן ארזי: אני מייצג את קבוצת הדאייה.

<דן ארזי: אגיד שאנחנו, להיפך, אפילו שקלנו לדרוש שתהיה הפרדה בין טייס דואה לטייס, למרות שחלק גדול מטייסי הדאונים הם בעלי רישיון דרג א', כי זה מיומנות אחרת.

<ארז פלס: לכן זה אכן נדרש.

<שלמה זלקין: אז אני היחיד שהולך לבצע 17 בחינות בכל חצי שנה?

<שלמה זלקין: טוב, בסדר.

<שלמה זלקין: וגם מסחרי, עוד לא דיברתי על זה, עוד לא הגענו למסחרי.

<שלמה זלקין: כל זה עדיין כטייס פרטי.

<שלמה זלקין: עוד לא דיברנו על מסחרי.

<שלמה זלקין: אני מדבר עליי, אבל אני מייצג קבוצה לא קטנה של אנשים, כולל טייסים פרטיים שנמצאים בסיטואציה הזאת.

יצחק וקנין: בשביל מה אתה צריך את כל ההגדרים האלה?

יצחק וקנין: כנראה אתה מדריך טיסה.

<שלמה זלקין: כן, אני גם מדריך בישראל, גם מדריך בארצות-הברית וגם לוקח "ססנה" ומטיס אותו מפה לארצות-הברית.

יצחק וקנין: במרוקאית אומרים: "מי שרוצה יופי יסבול את החור שעושים באוזן".

<שלמה זלקין: אני מאוד עדין בדברים האלה ומקפיד מאוד.

<שלמה זלקין: אבל הצעתי רעיון שהייתי מבקש מרת"א אולי בכל זאת לבדוק.

<שלמה זלקין: הדבר היחיד שהם עשו, ולזכותם, וכל הכבוד, זה אווירון קבוצה א' ואז"מ.

<שלמה זלקין: את זה הם עשו, יפה מאוד.

<שלמה זלקין: אני אומר, בואו תבדקו אפשרויות נוספות.

<שלמה זלקין: אולי לא כל פעם אלא להגיד פעם בשנתיים על דו-מנועי, פעם בשנתיים על חד-מנועי, דברים מן הסוג הזה כדי להקל במקצת.

יצחק וקנין: אבל במצב שלך עם 17 רישיונות ייצא שכל הזמן תצטרך תיבחן.

<שלמה זלקין: אני לא דוגמה.

<שלמה זלקין: יש פה אנשים מרת"א וגם הם בעלי הגדרים כאלה.

יצחק וקנין: אבל אומרים שלרובם יש רישיון אחד.

יצחק וקנין: הוא חריג.

<שלמה זלקין: לא, אני לא חריג, יש פה הרבה אנשים כאלה.

<שלמה זלקין: יושבים מולך שורה שלמה של אנשים שיש להם את כל הרישיונות.

<שלמה זלקין: היחיד שאין לו, שיש לו רישיון לטייס פרטי, הוא האדון גיורא רום.

יצחק וקנין: אתה יודע כמה תאונות יש?

יצחק וקנין: מה את רוצה, שייבחנו בכל 5 שנים?

<לאה ורון: אם הוא עושה לעצמו ספורט אז שייקח את האחריות.

<לאה ורון: שיקבל רישיון ל-5 שנים וייקח על עצמו את הסיכון.

<לאה ורון: ראש רת"א ציטט את דברי השופטת, לא אני ציטטתי את דברי השופטת בפתח הישיבה.

<אבישי פדהצור: הבעיה היא שהם משתלבים במרחב האווירי עם עוד כלי טיס, וזה לא רק הם, כי ההסדר שחל על טייסי האז"מים, לצורך העניין, חל גם על טייסים בתעופה כללית, שמטיסים חד-מנועי ודו-מנועי.

<אבישי פדהצור: החבר'ה האלה לפעמים חולקים את אותו מרחב אווירי – יתקנו אותי אנשי המקצוע אם אני טועה – עם כלי טיס מסחריים.

<אבישי פדהצור: אז הם לקחו את הסיכון על עצמם ולא נבחנו פעם בשנתיים כפי שהרגולטור קבע, אבל כשהם נכנסו במטוס מוביל הנוסעים – אני לא אהיה פופוליסטי – עם 76 נוסעים בדרך לאילת התוצאה היא כללית, ציבורית וטוטלית.

<אבישי פדהצור: שוב, לא ביד קלה השָתנו את העלויות האלה.

<אבישי פדהצור: בדברי ההסבר זה נכתב במפורש.

<אבישי פדהצור: יש מעט מקרים שהרגולטור כותב בדברי ההסבר: חברים, אנחנו הולכים להכביד פה ולהכאיב לכם.

<אבישי פדהצור: אנחנו לא מחביאים את זה.

<אבישי פדהצור: עשינו את זה בגלל המודעות לצורך הבטיחותי, מצד אחד, וכן כדי לעורר את הדיון הציבור, מצד אחר, כי זה לא עניין של מה בכך.

<אבישי פדהצור: שוב, ידינו לא קלה.

יצחק וקנין: אם הייתי בארצות-הברית, במצרים או במדינה אחרת הייתי מקבל את הטענה שלהם.

יצחק וקנין: פה אני לא יכול לקבל אותה.

יצחק וקנין: פלא שלא מתנגשים כל היום באוויר.

יצחק וקנין: זה רק נסים.

יצחק וקנין: הצבא מחזיק את רוב המרחב האווירי ולא נשאר לכם איפה לטוס, רק מעל הים.

<שלמה זלקין: אדוני, אני רוצה לומר שאני טס במקרה באזור ניו-יורק.

<שלמה זלקין: רק באזור ניו-יורק יש מרחב אווירי הרבה-הרבה יותר צפוף מכל מדינת ישראל גם יחד ואתה יכול לטוס 3 מייל משדה התעופה הבינלאומי "קנדי" או לאורך ההדסון בלי לדבר אפילו בקשר.

<שלמה זלקין: כך שהנתונים המקצועיים אחרים לגמרי.

<שלמה זלקין: יש פה אנשים שטסו איתי בארצות-הברית, הם יודעים את זה.

<שלמה זלקין: המצב שונה לגמרי, זה בכלל לא בעייתי.

<גיורא רום: בניו-יורק היו ב-3 השנים האחרונות יותר התנגשויות ממה שהיו פה ב-20 השנים האחרונות.

<שלמה זלקין: ממש לא.

<שלמה זלקין: הסטטיסטיקה כמובן לא כזאת, היא סטטיסטיקה.

<גיורא רום: יש התנגשויות שם.

<גיורא רום: בכל מקום יש התנגשויות.

<גיורא רום: כאשר צפוף מתנגשים.

<גיורא רום: פה תודה לאל לא מתנגשים, בין השאר כי- - -

יצחק וקנין: בישראל על כל אחד שנפגע בתאונת דרכים מייד אנשים מקבלים כמה הודעות באייפונים על מה שהיה, כל היום מעבירים הודעות.

יצחק וקנין: אנחנו מדינה קטנה, עם קטן, עם כאב שחשים על כולם.

<שלמה-סם אלימלך: אז אני מבין שהאלטרנטיבה היא לדבר עם מנהל הבנק.

<שלמה-סם אלימלך: יהיה בסדר.

יצחק וקנין: תראו, רבותי, לאורך כל הדרך שקלנו שיקולים רבים.

יצחק וקנין: אנחנו לא מקלים ראש.

יצחק וקנין: אנחנו עושים את זה בבדיחותא, אבל לא מקלים ראש, וגם באגרות לא הקלנו ראש והורדנו ועשינו ככל האפשר.

יצחק וקנין: תנו לנו לחשוב על זה עד לישיבה הבאה.

יצחק וקנין: לא נחליט בינתיים לגבי התקנה הזאת.

יצחק וקנין: אנעל את הישיבה פה ובתחילת הישיבה הבאה אולי נמצא איזה פתרון.

<אשל חפץ: אני מהפעלה מסחרית.

<אשל חפץ: תקנה 38 שנוגעת לטייסים של הפעלה מסחרית מפנה לתקנה 37.

<אשל חפץ: תקנת המשנה שקובעת שהמבחן לא ייערך ברציפות על-ידי אותו בוחן לא ישימה אצלנו.

<אשל חפץ: זה ממש בלתי אפשרי מבחינתי לציית לתקנה הזאת.

<לאה ורון: תעלה את הטענה בישיבה הבאה.

יצחק וקנין: רבותי, מאחר והדברים קשורים זה בזה, לא אצביע על תקנה 37.

יצחק וקנין: הבנו את המהות.

יצחק וקנין: בישיבה הבאה נקרא שוב את תקנה 37, נעבור לתקנה 38 ונראה, ואם צריך להכניס שינויים נעשה את זה.

יצחק וקנין: עד אז אולי תגיעו לאיזה נוסח מוסכם.

יצחק וקנין: לא שאני מקל ראש, אני חושב שרת"א הולכת בכיוון הנכון, רק העניין פה הוא העלויות שמשיתים עליכם.

יצחק וקנין: נראה בישיבה הבאה מה לעשות.

יצחק וקנין: הקדוש ברוך הוא ייתן לנו עצה טובה ונכונה.

<קריאה: מתי הישיבה הבאה?

יצחק וקנין: תשאלו את לאה ורון.

יצחק וקנין: אני פנוי כל הזמן.

יצחק וקנין: מה שלאה ורון אומרת אני עושה.

יצחק וקנין: היא "בעל הבית".

יצחק וקנין: ..

יצחק וקנין: אני נועל את הישיבה.

יצחק וקנין: תודה לכולם.